“เยลเลน” เผยประเด็น Brexit เป็นหนึ่งในสาเหตุที่เฟดตัดสินใจคงนโยบายการเงิน
"เยลเลน" เผยประเด็น Brexit เป็นหนึ่งในสาเหตุที่เฟดตัดสินใจคงนโยบายการเงิน
16 มิ.ย. 2559

นางเจเน็ต เยลเลน ประธานธนาคารกลางสหรัฐ (เฟด) เปิดเผยภายหลังการประชุมคณะกรรมการกำหนดนโยบายการเงินของเฟด (FOMC) เมื่อวานนี้ว่า การลงประชามติในสหราชอาณาจักรกรณีถอนตัวออกจากสหภาพยุโรป (Brexit) ที่จะมีขึ้นในสัปดาห์หน้า ถือเป็นปัจจัยหนึ่งที่ทำให้เฟดตัดสินใจคงนโยบายการเงินในประชุมครั้งล่าสุดนี้
“ประเด็นการลงประชามติในอังกฤษ ถือเป็นหนึ่งในปัจจัยที่ส่งผลให้คณะกรรมการเฟดมีมติตรึงอัตราดอกเบี้ยในการประชุมครั้งนี้ การตัดสินใจของอังกฤษในครั้งนี้จะมีผลต่อภาวะเศรษฐกิจและตลาดการเงินทั่วโลก” ประธานเฟดกล่าวในระหว่างการแถลงข่าวต่อสื่อมวลชน
นอกจากนี้ ประธานเฟดเปิดเผยว่า ปัจจัยบ่งชี้ทางเศรษฐกิจที่ผันผวนเมื่อไม่นานมานี้ ทำให้เฟดต้องรอบคอบในการปรับนโยบายการเงิน และนับเป็นอีกเหตุผลหนึ่งที่เฟดตัดสินใจคงนโยบายการเงินในการประชุมครั้งนี้